als_Latn dik_Latn sna_Latn
Në kuadër të bashkëpunimit dypalësh midis Forcave të Armatosura shqiptare dhe Forcës së Sigurisë së Kosovës, sot pasdite në stadiumin kombëtar “Qemal Stafa” u zhvillua një takim miqësor midis ekipit të futbollit të këtyre dy forcave.
Në këtë veprimtari sportive ishin të pranishëm ministrja e Mbrojtjes, Mimi Kodheli, shefi Shtabit të Përgjithshëm i FA, gjeneralmajor Jeronim Bazo, komandanti i FSK, gjeneral lejtënant Kadri Kastrati si dhe një numër i madh ushtarakësh e punonjësish civilë të Forcave tona të Armatosura, përfaqësues të Forcës së Sigurisë së Kosovës, si dhe mjaft sportdashës të kryeqytetit.
Ministrja e Mbrojtjes, Mimi Kodheli përshëndeti dy ekipet pjesëmarrëse si dhe të gjithë të pranishmit e tjerë që kishin mbushur shkallët e stadiumit “Qemal Stafa” për të ndjekur këtë ndeshje miqësore. Në mënyrë të veçantë ministrja Kodheli falenderoi ekipin e futbollit të FSK-së për kënaqësinë që na jep me prezencën në këtë takim sportiv e vëllazëror. Gjithashtu, ajo ka falenderuar edhe Federatën Shqiptare të Futbollit, e cila bëri të mundur që ky takim të zhvillohet në stadiumin kombëtarë “Qemal Stafa”, i cili pavarësisht nga gjendja aktuale jo shumë e mirë, mbetet një ndër krenaritë tona kombëtare. Në fund të fjalës së saj ministrja Kodheli i uroi suksese të dy ekipeve, duke nënvizuar që të fitojë më i miri.
Ekipet pjesëmarrëse dhe të pranishmit e tjerë në këtë takim sportiv i përshëndeti edhe komandanti i FSK-së, gjeneral lejtënant Kadri Kastrati. Gjatë takimit, krahas demonstrimit të aftësive të mira tekniko-sportive dhe shpirtit të lartë luftarak, spikati dukshëm edhe fryma e ngrohtë vëllazërore midis dy ekipeve përfaqësuese të dy vendeve dhe ushtrive tona.
Takimi midis përfaqësueses së FA të Shqipërisë dhe përfaqësueses së FSK-së përfundoi me rezultatin 1 me 1 dhe pas ekzekutimit të penalltive fitorja i takoi ekipit përfaqësues të FA të Shqipërisë. Takimi i parë që është zhvilluar në muajin qershor në Prishtinë ka përfunduar me rezultatin 0 me 0. Ne fund shefi i Shtabit të Përgjithshëm i FA-së, gjeneralmajor Jeronim Bazo dhe komandanti i FSK-së, gjeneral lejtënant Kadri Kastrati i dorëzuan kupën ekipit fitues.
als_Latn als_Latn als_Latn als_Latn als_Latn